Dit lyk of die aantal misdadigers in ons midde by die dag besig is om skerp toe te neem. Ons praat nie noodwendig van dié soort misdadigers wat inbreek, plunder en moor nie. Ons verwys na dié boewe wat op die oog af soos een van ons lyk, tussen ons bly en beweeg en wat jy nie maklik met agterbakse misdadigheid sal verbind nie. Vir al wat ons weet, praat ons dalk oor my, of jou.
Dié misdadiger sal sy huis en tuinvullis op ‘n mooi dag ewe netjies op sy bakkie laai en dit doodluiters in die landelike omgewing van die Bronberg-gebied gaan afsmyt; ‘n misdaad teen sy medemens en teen die omgewing.
Ons wil die hoed afhaal vir die mense van die Bronberg-gebied wat op ‘n gereelde basis gemorsstorters ontmasker en dit met die Bronnie se lesers deel. Op die korter termyn kan optredes soos dié teen die morsjorse hopelik ‘n sosiale gewete afdwing – al is dit dan aanvanklik bloot weens die vrees vir ontmaskering.